She’riyatga oshno boʻlgan aslo kam boʻlmaydi

03.02.2017
Prezidentimiz Shavkat Mirziyoyev Alisher Navoiy nomidagi O‘zbekiston Milliy bogʻidagi Shoirlar xiyobonida bir guruh adiblar bilan uchrashdi.
Mustaqillik yillarida yosh avlodning intellektual salohiyatini yuksaltirish, yoshlar oʻrtasida kitob mutolaasi va kitobxonlik madaniyatini shakllantirish, ta’lim muassasalarini badiiy, ma’rifiy, ilmiy-ommabop va tarbiyaviy adabiyotlar bilan ta’minlashni yanada kuchaytirishga alohida e’tibor qaratilayotir. 


Prezidentimiz Shavkat Mirziyoyevning 2017-yil 12-yanvardagi “Kitob mahsulotlarini chop etish va tarqatish tizimini rivojlantirish, kitob mutolaasi va kitobxonlik madaniyatini oshirish hamda targʻibot qilish boʻyicha komissiya tuzish toʻgʻrisida”gi farmoyishi bu boradagi ishlarni yangi bosqichga koʻtarishda muhim qadam boʻldi.  


Uchrashuvda bu maskanni yanada obod qilish, odamlarning, ayniqsa, yoshlarning ma’naviyatini yuksaltirish, ularni kitobga oshno qilish, mashhur adiblarimiz hayoti va ijodi bilan yaqindan tanishtirish maqsadida ularni bu dargohga muntazam ravishda jalb etish haqida soʻz bordi. 


Birinchi Prezidentimiz ta’kidlaganidek, Alisher Navoiy asarlari oʻzbek adabiy tili va milliy adabiyotimiz rivojining asosini belgilab beribgina qolmay, xalqimiz ma’naviy olamining shakllanishida ham muhim ahamiyat kasb etadi. Hazrat Navoiy merosini oʻrganish har bir insonni ilhomlantirib, aqlini teran, fikrini tiniqlashtiradi, tafakkurini yuksaltiradi. 


Shoirlar xiyoboni shunday maskan boʻlishi kerakki, shoirlarimizning she’rlari bu yerda muntazam jaranglab turishi zarur, dedi Prezidentimiz.      


Mamlakatimizdagi barcha madaniy muassasalarda she’rxonlik kechalari oʻtkazish, yoshlarning bunday uchrashuvlarda faol ishtirokini ta’minlash maqsadga muvofiq ekanligi qayd etildi. 


She’riyatga oshno boʻlgan inson aslo kam boʻlmaydi, dedi davlatimiz rahbari. 


Uchrashuvda shoir va yozuvchilar ijod ahliga, kitob mutolaasiga qaratilayotgan yuksak e’tibor uchun Prezidentimizga minnatdorlik bildirdi.